De sidste danske kamptropper er fredag vendt hjem fra Helmand-provinsen i Afghanistan, og afslutningen på den otte år lange danske krigsdeltagelse i landet er dermed en realitet.

Det bekræfter Hærens Operative Kommando, HOK, over for Ritzau.

- Det er de sidste kamptropper, der var tilbage i Helmand i Afghanistan, siger presseofficer Kim Grünberger.

Soldaterne, der fredag er landet i Karup Lufthavn, har udgjort kampvognsdelingen hold 17 under de internationale styrker i Afghanistan, Isaf.

Haft soldater i landet siden 2006

Danmark har siden 2006 haft tropper i Afghanistan, hvor krigen mod Taliban har kostet i alt 43 danske soldater livet.

På hold 17, der har været udsendt siden februar, har ingen soldater mistet livet.

Afghanerne har længe selv haft ansvaret for sikkerheden i Helmand-provinsen. Hold 17 har derfor primært skullet sikre, at patruljebaserne rundt om den internationale militærlejr Camp Bastion, hvor især danske og britiske styrker har holdt til, kunne lukkes uden angreb fra Taliban.

HOK betegner hold 17s udsendelse som en succes, da det kun har været nødvendigt at åbne ild en enkelt gang i de seneste tre måneder.

Sidste mission for to uger siden

Holdets sidste mission blev afsluttet om morgenen lørdag 10. maj. Siden har de danske kampsoldater og deres støtteenheder løbende taget turen hjem til Danmark.

To mand fra kampvognsdelingen er dog stadig i Afghanistan, hvor de skal hjælpe danske oprydningstropper med at pakke det sidste materiel ned.

I 2011 havde Danmark omkring 720 soldater i Afghanistan, men siden er tropperne løbende blev trukket ud.